Suns Europe al è il principâl festival european des arts performativis in lenghe minoritarie. Al gjolt dal Patrocini dal Consei de Europe parcè che al promôf produzions artistichis ricercjadis e origjinâls, mostrant cemût che la diversitât linguistiche in Europe, di là di jessi une ricjece culturâl e un dirit fondamentâl, e sedi ancje une risorse creative inestimabile.
La storie di SUNS Europe e tache intal 2009, a Udin, cu la nassite di SUNS, il Festival de cjançon in lenghe minoritarie. La iniziative – che e jentrave intal circuit musicâl di Liet International (il festival european di riferiment su la musiche in lenghe minoritarie) - si è distinte tant che un tra i events musicâi di plui sucès, un puint ideâl tra lis minorancis linguistichis storichis dal teritori european.
Lis primis dôs edizions di SUNS a son stadis fatis a Udin par dopo davuelzisi, intal 2011 e intal 2013, in Svuizare a Falera, e in Val di Fasse a Moena, e po tornâ a Udin, intal 2014.
Dal 2015, SUNS al è evolût in SUNS Europe. Di chê volte, Udin al ospite ogni an il festival plui impuartant e articolât des arts performativis in lenghe minoritarie, siôr di apontaments che a van de musiche, al cine, de leterature al teatri.
SUNS Europe al presente lis miôr produzions culturâls intes lenghis minoritariis di Europe, mostrant la vivarosetât e la cualitât dai prodots artistics. Al è un Festival fat di art, contaminazion, talent, pluralisim linguistic, modernitât e creativitât, che al incjarne in maniere tangjibile il sproc de Union Europeane “unîts inte diversitât”. Al cjape dentri centenârs di artiscj e un public internazionâl simpri plui numerôs, zovin e curiôs, che al scuvierç di condividi une identitât salde ma vierte, e la volontât di doprâ lis propriis lenghis intune otiche di scambi, creativitât e modernitât.
Al bant di Suns Europe a rispuindin ogni an une vore di artiscj. Sielzi i finaliscj e je è simpri une sfide grivie, a dimostrazion di cetant che la sene artistiche in lenghe minoritarie e sedi ative e produtive.
Suns Europe al gjolt de poie de ARLeF e de Regjon Friûl-Vignesie Julie. Al è un progjet realizât des cooperativis Informazione Friulana e Puntozero e si zove de colaborazion preziose dal Comun di Udin e di une lungje serie di altris sogjets publics e privâts.
fur_Latn fur_Latn fur_Latn fur_Latn fur_Latn fur_Latn fur_Latn